## La Generalitat posa en marxa la xarxa de transport públic BUSCO que millora un 70 % el servici de l’Alcoià, el Comtat i la Marina Alta

*** Compta amb 11 línies regulars, optimitza freqüències, amplia franges horàries i incorpora més parades i més servicis els caps de setmana
* Martínez Mus destaca que es posa en marxa un servici més sostenible, accessible i millor connectat, que ha estat “en risc davant la inacció durant huit anys”**

El conseller de Medi Ambient, Infraestructures i Territori, Vicente Martínez Mus, ha anunciat que la Generalitat ha posat en marxa este mes de juliol BUSCO, “una nova xarxa de transport públic que connecta de manera més eficient i sostenible les comarques de l’Alcoià, el Comtat i la Marina Alta i millora, de mitjana, un 70 % el servici”.

El conseller ha presentat BUSCO en l’ajuntament d’Alcoi als alcaldes de les localitats beneficiades per a donar a conéixer este nou servici. Operat per l’empresa Vectalia, compta amb 11 línies regulars d’autobús que “milloren les freqüències, amplien les franges horàries amb més servicis els caps de setmana, incorporen noves parades i oferixen transport a demanda en xicotets municipis que fins ara no tenien connexió”.

Martínez Mus ha destacat que esta iniciativa “naix com una solució de mobilitat per a tota la població de la zona, davant del risc que el servici deixara de prestar-se a causa de la inacció durant huit anys en què no es va tramitar cap alternativa”, i ha avançat que s’introduiran millores aprofitant els primers dies de funcionament. De la mateixa manera, ha animat els ajuntaments a realitzar les seues aportacions, ja que alguns com Alcoi no van participar en el procés anterior.

Amb l’aprovació del contracte d’emergència, que en un futur serà substituït per la concessió definitiva, s’unixen nuclis urbans com Villena, Banyeres de Mariola, Muro, Alcoi o Dénia, i també “es garantix l’accés al transport públic de nombroses localitats més xicotetes, gràcies a una planificació detallada que combina línies regulars amb servicis a demanda per a assegurar que qualsevol persona puga moure’s en transport públic”.

Pel que fa als títols de transport, els usuaris de BUSCO no necessiten adaptar-se a un nou sistema de bitllets ni adquirir targetes diferents. La xarxa manté els títols de transport actuals, de manera que els qui ja disposen d’un abonament poden continuar utilitzant-lo amb normalitat en les línies integrades de BUSCO. L’objectiu és facilitar la transició al nou servici, evitant gestions innecessàries i permetent que els usuaris comencen a beneficiar-se des del primer dia d’una xarxa més àmplia i eficient, sense alterar els seus hàbits de viatge.

Així mateix, Martínez Mus ha assenyalat que s’han incorporat vehicles híbrids en les principals línies de BUSCO. Esta millora tecnològica “reforça el model de mobilitat responsable de la Generalitat, reduïx emissions i promou un servici més modern i respectuós amb l’entorn”.

Com ha indicat el conseller, un dels aspectes clau d’este nou servici és la implantació del transport a demanda en 12 municipis de l’interior: Alcosser, Alcoleja, Balones, Benifallim, Benilloba, Benimassot, Fageca, Famorca, Gorga, Penàguila, Quatretondeta i Tollos. “Este model permet als usuaris sol·licitar amb antelació el servici en aquells trajectes o franges horàries amb baixa demanda, i assegurar així la connexió, fins i tot, en zones rurals o amb menys densitat de població”, ha explicat. La informació detallada es troba en el [portal de BUSCO](https://movilidad.vectalia.es/rutas/#busco).

**Renovació de les concessions**

Durant la presentació de la nova xarxa, Martínez Mus també ha anunciat la renovació de concessions clau per al transport interurbà en les comarques de l’Alcoià, el Comtat, l’Alacantí i el Vinalopó, que beneficiaran més d’1,4 milions de persones amb nous servicis més sostenibles, accessibles i millor connectats.

El conseller ha assenyalat que “la mobilitat és un pilar fonamental de l’estat del benestar” i ha recordat que quan va començar la legislatura quasi el 100 % dels contractes de Metrobús estaven caducats. “Hui ja hem renovat o posat en marxa el 60 % del mapa concessional, amb una xarxa que aposta per la sostenibilitat, l’eficiència i l’accessibilitat”, ha subratllat.

Fecha: 14/07/2025